ગીરના સિંહોનો ખોરાક વનના પ્રાણીઓ જ છે. ગીરમાં સિંહ, દીપડા, ઝરખ, જંગલી બિલાડી, શિયાળ, નોળિયો, ઘોરખોદીયું ઉપરાંત તૃણાહારી પ્રાણીઓમાં ચિતલ, સાબર, લંગુર, ચિંકારા, ચોશિંગા, જંગલી ભૂંડ વગેરે પણ જોવા મળે છે. ઉપરાંત નાના પ્રાણીઓમાં શાહુડી, સસલા, વણીયર, કિડીખાઉ, ઘોરખોદિયું, તામ્રવર્ણી, ટપકાંવાળી બિલાડી વગેરે દુર્લભ પ્રાણીઓ પણ જોવા મળે છે. સરિસૃપોમાં મગર, અજગર, કાચબાનો પણ સમાવેશ થાય છે. અહીં ૩૦૦થી વધુ જાતિના પક્ષીઓ છે. ગીરના સંરક્ષણ, જતનના પ્રયત્નોને કારણે સિંહોના ખોરાક ચિતલ, સાબર, નીલગાય, જંગલી ભૂંડ, ચોશિંગા વગેરેની વસતી ૧૯૭૪માં ૯૬૦૦ હતી જે આજે ૭૦,૦૦૦ ઉપર પહોંચી છે.